थांनाय 4 एप्रिलाव खुंजानो गोनां बिटिसि बिसायख’थिया हादराव क’रना जिउसानि गिख्रंथाव साग्लोबसारनायाव बिसायख’थि आयगा दोनथ’नायनि उनाव डिसेम्बर दाननि 7 आरो 10 खालाराव खुंफुंनारनि लाहार-फाहार खालामदों। बे बिसायख’थियाव मोनफ्रोमबो राजखान्थि दोलोआनो गावबा-गावनि बिथाखौ गोजोर खालामनो आरो बिटिसि खुंथायखौ गावनि आखायाव लाबोनो थाखाय नारा-नाथा नाजानायखौ गोख्रों खालामदों। गावनि राजखान्थि दोलोखौ देरहा होनो थाखाय गुबुन हानजाखौ गाज्रि मुंसुनायफोरखौ नुनो मोनदों। बिदिनो आसामनि रांखान्थि मन्थ्रि हिमन्त बिस्व शर्माआ बिपिएफनि आफादगिरि हाग्रामा महिलारीखौ जुनारजों रुजुनानै मावजि होननानै फोसावदिंदों। बिनि उल्थायै बिपिएफनि आफादगिरि हाग्रामा महिलारीयाबो मन्थ्रि हिमन्त बिस्व शर्माखौ मोख्रा होननानै फोसावदिंनाया सुबुं माहारिनि मोनसे गाज्रि राव बाहायनायखौ नुनो मोनदों। गुबुन फार्से एमएलए आङुरलता देकाया बिपिएफ दोलोखौ असुर, दानब बाहायनाया सोद्रोम समाजनि राव जानाया मोजां नङा। बेरा फार्से बिजनिनि एमएलए कमलसिं नार्जारीआबो सोद्रोम समाजनि राव बाहाया बालानो एमएलए आङुरलता देकाखौ फानसारि ( बेस्सा ) बुंनाय रावा गनायथावना जायाखै। बैफोर राव बाहायनाया सोद्रोम समाजनि मोजां गनायथाव राव जायाखै। बिदि राव बाहायनाया सुबुंजों सायख’जानाय सासे दैदेनगिरिगिरिफोरनि खुगायाव फैनाया मोजां लैखोन नङा। बे रावफोरा सुबुं समाजखौ बेंगुरा खालामगोन । सासे दैदेनगिरिनि मोजां आखल-आखु आरो मावथायफोरखौ बुङाबालानो बिनि गाज्रि आखल-आखु आरो मावथायफोरखौ बेफोरखौसो फोसावदिंनाय नुनाय जादों। बेनो सुबुं समाजफोरनि गोसो-मेलेमाव गाज्रि बासा लानो हागौ। मोनसे दोलोनि सावगारिखौ नेवसिनाया मोनसे दोलोनि थाखाय गाज्रि दिन्थिनाय लाबोदों। जेरैहाय बिपिएफनि सावगारि नांगोलखौ जमा खालामनानै सावगोन राव आरो दिन्थिफुंसालियाव दोनगोन रावफोरा सुबुं समाजनि थाखाय आयेन भाबै गनायथाव नङा । बेरा फार्से इउ.पि.पि.एल.नि सावगारि ट्रेक्टरखौ गुदामाव दोनगोन रावफोरा राजखान्थि दैदेनगिरिफोरनि आरजाथाव सोदोब जायाखै। बैफोर सावगारिफोरखौ लानानै बुंनाय नेहाद रावफोरा दोलोखौल’ मुगैनाय दिन्थियाखै। बियो बिसायख’थि आयगनि गनायथिखौनो मुगैनाय जादों लोगोसे नेवसिनाय जादों।